Eelnõu

Algataja: Narva Linnavalitsus

NARVA LINNAVOLIKOGU

O T S U S

Hoonestusõiguse seadmine munitsipaalmaale aadressil Orase tänav lõik 2, Narvas, 
AS Eesti Gaas kasuks

1. Asjaolud ja menetluse käik

Eesti Vabariigi poolt soetatavatest maagaasil sõitvatest bussidest on kavandatud Narva linna kasutusse anda vähemalt viis bussi. Kuna käesoleval ajal ei ole Narva linnas maagaasi tanklat, siis on maagaasil sõitvate busside kasutusele võtmiseks vaja rajada linna vähemalt üks maagaasi tankla. Tankla rajamine on eelduseks gaasibusside eraldamiseks linnale. 
Busside soetamiseks viib Maanteeamet läbi riigihanke. Hankelepingute sõlmimine on kavandatud 2012 aasta juuni kuusse. Busside eeldatav tarneaeg on 10 kuud alates hankelepingu sõlmimisest, mistõttu oleks olemasoleva kava kohaselt võimalik bussid kasutusele võtta 2013 teises kvartalis.
Maagaasil sõitvate busside kasutusele võtmise eelduseks oleva maagaasi tankla rajamise osas on huvi üles näidanud AS Eesti Gaas, kellel on olemasolevate gaasitanklate omanikuna suurim kompetents ja kogemus surugaasi tanklaid puudutavas spetsiifilises valdkonnas. Eesti Gaasi kontserni eesmärk on pakkuda kvaliteetseid tervikteenuseid, et muuta elu maagaasi abil mugavaks ja keskkonnasõbralikuks. 

23.01.2012 aastal toimus nõupidamine, millel osalesid Narva Linnavalitsuse, Majandus-ja Kommunikatsiooniministeeriumi, Maanteeameti, AS Eesti Gaas, AS EG Võrguteenus ja AS Narva Bussiveod esindajad. Nõupidamisel oli arutusel maagaasil sõitvate linnaliini busside kasutusele võtmine Narva linnaliinide teenindamiseks.
Läbirääkimistel AS-ga Eesti Gaas on leitud tankla rajamiseks sobiva kohana Orase tn lõik 2 kinnisasi (asendiplaan lisatud). 

31.01.2012.a. esitas AS Eesti Gaas taotluse projekteerimistingimuste väljastamiseks Orase tänava lõik 2 kinnistule projekteerimistingimuste määramiseks surugaasitankla rajamiseks.

Narva Linnavalitsuse 13.02.2012.a. korraldusega nr. 121-k väljastas Narva Linnavalitsus projekteerimistingimused.

29.02.2012.a. esitas AS Eesti Gaas Narva Linnavalitsusele taotluse tasuta hoonestusõiguse seadmiseks Orase tn lõik 2 Narva asuvale kinnistule tähtajaga 25 aastat avalikult kasutatava surugaasi tankla ehitamiseks.
Küsimust arutati Narva Linnavalitsuse linnavarakomisjoni istungil 14.03.2012.a., kus nõustuti hoonestusõiguse seadmisega, kuid tehti ettepanek kehtestada hoonestusõiguse tasuks 129,87 eurot aastas. 
2. Õiguslikud alused
KOKS § 22 lõike 1 punkti 6 kohaselt kuulub volikogu ainupädevusse linnavara valitsemise, kasutamise ja käsutamise korra kehtestamine. Narva linnas linnavara hoonestusõigusega koormamisega seotud küsimusi reguleerivad Narva Linnavolikogu 21.06.2005 määrus nr 20/57 „Linnavara eeskiri” (edaspidi ka Eeskiri) ja Narva Linnavolikogu 17.03.2005 määrus nr 13/52 “Narva linna munitsipaalomandis oleva hoonestamata maa hoonestusõiguse seadmise kord” (edaspidi ka Kord).
Eeskirja punkti 711 kohaselt toimub hoonestusõiguse seadmine Narva linna omandis olevale kinnisasjale linnavolikogu poolt sätestatud korras. 
Korra punkti 42 alusel on Narva Linnavolikogul õigus võtta Narva linna elanike huvides vastu otsus hoonestusõiguse seadmiseks ilma avaliku enampakkumise läbiviimiseta konkreetse füüsilise või juriidilise isiku kasuks. 
Korra punkti 44 kohaselt sõlmitakse hoonestusõiguse seadmiseks notariaalne leping. Hoonestusõiguse seadmise lepingu kirjutab alla linnapea. Notaritasu ja riigilõivu tasub hoonestaja. 

Vastavalt Korra punktile 52 hoonestaja on kohustatud ehitama hoonestusõiguse seadmise tingimustes nimetatud hooned hoonestusõiguse seadmise lepingus sätestatud tähtajaks. 
Korra punkti 53 kohaselt hoonestusõiguse asjaõigusega koormamisel peab olema Narva linna kirjalik nõusolek. 
Korra punkti 54 kohaselt on Narva linnal hoonestusõiguse võõrandamisel kahe kuu jooksul ostueesõigus.

Korra punkti 12.2 alusel on hoonestusõiguse aastatasu määr transprdimaa puhul 8% maa maksustamishinnast.
3. Otsus
3.1. Seada hoonestusõigus AS Eesti Gaas (registrikood 10178905, asukoht Liivalaia 9, Tallinn) (edaspidi ka hoonestaja) kasuks hoonestamata kinnisasjale aadressil Orase tänav lõik 2 Narva (kinnistusregistri registriosa nr 3852609, katastritunnus 51102:003:0040, pindala 4230 m², sihtotstarve transpordimaa) (edaspidi ka hoonestusõiguse ese).
3.2. Kehtestada järgmised hoonestusõiguse seadmise tingimused:

3.2.1. hoonestusõigus seatakse 25 (kahekümne viieks) aastaks. Hoonestusõiguse tähtaeg hakkab kulgema kinnistusraamatusse hoonestusõiguse kande tegemisele järgnevast päevast;

3.2.2. hoonestusõiguse seadmise eesmärgiks on  kinnistule tehnorajatise –surugaasiautotankla ehitamine.

3.2.3. hoonestusõiguse aastatasu suurus (8 % maamaksu määrast) – 129,87 (ükssada kakskümmend üheksa) eurot ja 87 eurosenti;

3.2.4. omanikul on õigus nõuda hoonestusõiguse aastatasu muutmist vastavalt maa maksustamishinna muutumisele, kuid mitte varem kui kolme aasta möödumisel hoonestusõiguse tekkimisest ning edaspidi igakordselt kolme aasta möödumisel viimasest aastatasu muutmisest;
3.2.5. hoonestusõiguse aastatasu maksab hoonestaja osadena kaks korda aastas: 1. juuliks ja     1. jaanuariks, järgneva perioodi eest ette. Hoonestusõiguse aastatasu maksmise tähtaegu võib määrata (muuta) poolte kokkuleppel. Tasu maksmise kohustus algab hoonestusõiguse kandmisest kinnistusraamatusse; 

3.2.6. hoonestusõiguse aastatasu mittetasumisel või mittetähtaegsel tasumisel maksab hoonestaja tasumata summalt viivist 0,1% iga tasumisega viivitatud päeva eest; 
3.2.7. hoonestusõigus seatakse kinnistule kogu kinnistu ulatuses;

3.2.8. hoonestusõigus ei laiene kolmandatele isikutele kuuluvatele kinnistul paiknevatele ja seda läbivatele liinidele, trassidele ja muudele kommunikatsioonidele (tehnovõrkudele ja rajatistele)
3.3. Hoonestaja on õigustatud ja kohustatud:

3.3.1.
ehitama gaasitankla, gaasitanklat teenindavad tehnovõrgud (sealhulgas kinnistuvälised tehnovõrgud), kinnistule peale ja maha sõidud ning busside parkla (edaspidi eelnevalt nimetatu koos ehituskohustus) Narva Linnavolikogu 22.05.2009 otsusega nr 79 “Tallinna mnt 55, 55d, 55e, 55f, 55g ja 57, 57a ning nende lähiala detailplaneeringu kehtestamine” kehtestatud detailplaneeringu ja tehnovõrkude valdajate tehniliste tingimuste alusel;

3.3.2.
ehituskohustuse, sh projekteerimine, ehitamine, lubade ja kooskõlastuste taotlemine, liitumislepingute sõlmimine, täidab hoonestaja omal kulul ja omanik tehtud kulutusi ei hüvita;

3.3.3.
ehituskohustus tuleb täita 01. aprilliks 2013. Kohustus loetakse täidetuks, kui ehitistele ja rajatistele on antud kasutusluba; 

3.3.4.
nõustuma reaalservituudi või isikliku kasutusõiguse seadmisega avalikes huvides rajatavate tehnovõrkude ja -rajatiste ehitamiseks ja remontimiseks selle eest tasu nõudmata;

3.3.5.
lubama teostada kinnistul olemasolevate ja rajatavate tehnovõrkude ja rajatiste valdaja(te)l ja omanikel remondi- ja korrashoiutöid ning mitte kahjustama kinnistul paiknevaid tehnovõrke ja ‑rajatisi;

3.3.6.
tagama kinnistu korrashoiu, sealhulgas kinnistul asuvate ehitiste säilimise sihtotstarbeliseks kasutamiseks sobivas seisundis kogu hoonestusõiguse kestuse ajal. Kinnistu ja ehitiste korrashoiuks vajalikud parendustööd ja uuendused on hoonestaja kohustatud tegema omal kulul. Nimetatud kulutusi hoonestajale omaniku poolt ei hüvitata. Kui hoonestaja ei täida kinnistu ja ehitiste korrashoiukohustust, määrab omanik vajalike tööde tegemiseks tähtpäeva. Kui hoonestaja ei lõpeta tähtpäevaks vajalikke töid, on omanik õigustatud laskma teostada tööd kolmandatel isikutel hoonestaja kulul;

3.3.7.
tasuma kõik kinnistul lasuvad ja tulevikus kehtestatavad maksud ja avalik-õiguslikud reaalkoormatised.

3.3.8.
Hoonestusõiguse koormamine piiratud asjaõigustega

3.3.8.1
hoonestusõiguse koormamiseks piiratud asjaõigusega on vajalik omaniku eelnev nõusolek. 

3.3.9.
Ehitiste saatus hoonestusõiguse lõppemisel:

3.3.9.1
hoonestusõiguse lõppemisel jäävad kinnistul olevad ehitised tasuta omanikule, st muutuvad kinnistu oluliseks osaks.  

3.3.10.
Kindlustamis- ja taastamiskohustus:

3.3.10.1 hoonestaja on kohustatud kinnistul asuvad ehitised ja rajatised kindlustama ning tagama kindlustuslepingu kehtivuse kuni hoonestusõiguse tähtaja saabumiseni. Hoonestaja esitab omanikule kindlustuspoliisi koopia. Kui hoonestaja ei täida kindlustuskohustust, võib omanik sõlmida kindluslepingud ja nõuda selleks tehtud kulutuste hüvitamist hoonestajalt. Kindlustussumma peab vastama ehitise taastamisväärtusele;

3.3.10.2 hoonestaja on kohustatud kinnistul asuvate ehitiste hävimisel täielikult või osaliselt või kahjustumisel omal kulul ehitised uuesti püstitama või taastama kaheteistkümne (12) kuu jooksul;

3.3.10.3 hoonestaja on kohustatud kasutama kindlustusjuhtumi korral saadud kindlustushüvitist viivitamatult ja üksnes ehitiste uuesti püstitamiseks või taastamiseks ja tagama, et samasuguse kohustuse võtab kindlustuslepingu järgne soodustatud isik;

3.3.10.4 omanik ei hüvita ehitiste taastamiseks tehtud kulutusi.

3.3.11.
Hoonestusõiguse võõrandamine:

3.3.11.1 hoonestusõiguse võõrandamisel on omanikul kahe kuu jooksul ostueesõigus, tähtaega arvestatakse müügiteate saamisele järgnevast päevast, kusjuures omanik seab võõrandamise eeltingimuseks kõigi omaniku ja hoonestaja vahel sõlmitud võlaõiguslike kokkulepete ülevõtmise hoonestusõiguse omandaja poolt, mille kohta tehakse märge kinnistusraamatusse.

3.3.12.
Hoonestusõiguse omanikule langemine

3.3.12.1 omanik võib enne hoonestusõiguse tähtaja möödumist nõuda hoonestajalt hoonestusõiguse ülekandmist endale (hoonestusõiguse omanikule langemine) või omaniku poolt nimetatud isikule ning hoonestaja on kohustatud hoonestusõiguse üle andma ühe (1) kuu jooksul omaniku nõude esitamisest:

3.3.12.1.1 otsuse punktis 3.3.3 sätestatud ehituskohustuse mittetähtaegsel täitmisel;

3.3.12.1.2 otsuse punktis 3.2.2 sätestatud kasutusotstarbe rikkumisel;

3.3.12.1.3 kui hoonestaja ei täida kohustust ehitiste täielikul või osalisel hävimisel või kahjustumisel need omal kulul uuesti püstitada või taastada kaheteistkümne (12) kuu jooksul.

3.3.12.2 Hoonestusõiguse ülekandmisel omanikule (hoonestusõiguse omanikule langemine) või omaniku poolt nimetatud isikule hoonestajale hüvitist ei maksta;

3.3.12.3 hoonestusõiguse ülekandmisel omanikule (hoonestusõiguse omanikule langemine) või omaniku poolt nimetatud isikule tagab hoonestaja hoonestusõigust koormavate hüpoteekide kustutamise omaniku poolt määratud tähtpäevaks. Hoonestusõigust koormavate hüpoteekide kustutamiseks peab hoonestaja täitma oma kohustused hüpoteegipidajate ees.

3.3.13.
Hoonestaja kohustus maksta leppetrahvi ja viivist: 

3.3.13.1 ehituskohustuse mittetähtaegsel täitmisel (otsuse punkt 3.3.3) leppetrahvi 25 (kakskümmend viis) EUR iga ehituskohustuse täitmisega viivitatud päeva eest;

3.3.13.2 otsuse punktis 3.2.2 sätestatud kasutusotstarbest mittekinnipidamisel 50 (viiskümmend) EUR kuus, millal rikkumine aset leiab;

3.3.13.3 kinnistul asuvate ehitiste täielikul või osalisel hävimisel või kahjustumisel nende uuesti püstitamise või taastamise kohustuse mittetäitmisel kaheteistkümne (12) kuu jooksul 50 (viiskümmend) EUR iga viivitatud kuu eest;

3.3.13.4 leppetrahvi nõude esitamine omaniku poolt ja leppetrahvi maksmine hoonestaja poolt ei välista otsuse punktis 3.3.12.1.1 – 3.3.12.1.3 sätestatud alustel hoonestusõiguse ülekandmise omanikule (hoonestusõiguse omanikule langemine) või omaniku poolt nimetatud isikule rakendamist. Leppetrahv tasutakse sel juhul kuni hoonestusõiguse kandmiseni Narva linna või viimase poolt nimetatud isiku nimele;

3.3.13.5 hoonestaja tasub leppetrahvi viieteist (15) kalendripäeva jooksul leppetrahvi nõude saamisest.

3.3.13.6. hoonestaja kohustub alluma kohesele sundtäitmisele kõikide hoonestusõiguse tingimustest tulenevate rahaliste kohustuste osas. 

3.3.14.
Hoonestusõiguse seadmise lepingu kehtivuse tagatised:

3.3.14.1 juriidilisest isikust hoonestaja ümberkujundamisel lähevad hoonestaja õigusjärglasele üle kõik hoonestaja ja omaniku vahel hoonestusõiguse seadmise lepingust tulenevad õigused ja kohustused;

3.3.14.2 kinnisasja või seda koormava hoonestusõiguse omandiõiguse üleminekul kehtivad käesoleva lepingu sätted uue maaomaniku või kinnistu hoonestusõiguse uue omaniku suhtes ulatuses, milles need on kantud kinnistusraamatusse.

3.3.15
Hoonestusõiguse seadmise lepingu tingimusi võib muuta ainult hoonestaja ja omaniku notariaalse kokkuleppe alusel.

3.4. Hoonestusõiguse seadmise  ja asjaõiguslepingute sõlmimisega seotud notaritasu ja riigilõivu tasub hoonestaja. 

3.5. Otsuses toodud hoonestusõiguse tingimused kantakse kinnisturaamatusse.

3.6. Volitada linnapead Tarmo Tammiste’t allkirjastama Narva linna nimel hoonestusõiguse seadmise notariaalselt tõestatud lepingut.

4. Rakendussätted
4.1. Narva Linnavolikogu kantseleil teha käesolev otsus teatavaks Narva Linnavalitsusele ja AS-le Eesti Gaas. 
4.2. Otsus jõustub seaduses sätestatud korras.
4.3. Otsust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

Aleksandr Jefimov
Esimees
